Skotte breëbors en Iere glimlag breed(Foto: ANDY BUCHANAN/AFP) Dit was presies die begin wat Skotland en Ierland wou gehad het in vanjaar se Sesnasies. Met hulle oorwinnings oor onderskeidelik Engeland en Wallis, die verdedigende kampioen, is die tafel gedek vir ŉ opwindende toernooi. Skotland kon vir die eerste keer sedert 1984 die Calcutta-beker twee keer agtereenvolgens wen. En het dit gedoen met ŉ Schoeman en Nel in die voorry en ŉ Van der Merwe op vleuel. Dit het met 15 minute oor in die wedstryd gelyk of Eddie Jones se span die knoop sou deurhak, maar die einste Jones se besluit om losskakel Marcus Smith met George Ford te vervang gaan nog by hom spook. Die besoekers was in daardie stadium 17 – 10 voor met Smith wat al sy span se punte aangeteken het. Die 22-jarige rugbywonderkind het soos ŉ generaal sy span in beheer gehou. Die tuisskare in ŉ volgepakte Murrayfield was oorstelp van vreugde toe skeidsregter Ben O’Keeffe ŉ strafdrie aan Skotland toegeken het om die telling gelykop te maak. Daar kan vir seker vrae oor sy besluit gevra word. Dit was ŉ dwarsskop van Finn Russell in Engeland se kwartgebied wat vir vleuel Darcy Graham bedoel was. Engelse haker Luke Cowan-Dickie het die bal opsetlik uit die lug oor die kantlyn geklap. O’Keeffe het beslis Graham sou die bal uit die lug kon vang en daar was geen ander verdedigers nie. Cowan-Dickie het boonop ŉ geelkaart gekry en die Skotte het beheer oor die wedstryd geneem. Nog ŉ oordeelsfout deur Engeland het gelei tot ŉ strafskop wat Russell deur die pale geklits het om die wedstryd 20 – 17 te beklink. In plaas daarvan om ŉ haker op te stuur om Cowan-Dickie te vervang, het stut Joe Marler die bal by ŉ lynstaan ingegooi en die bal het nie die vereiste vyf meter getrek nie. (Foto: PAUL FAITH/AFP) Op Lansdowne Road in Dublin het verdedigende kampioen Wallis hom vasgeloop teen ŉ uitstekende Ierse span. As dit nie was vir ŉ troosdrie laat in die wedstryd nie, sou Wallis geen punte op die telbord gehad het nie. Ierland het met die oorwinning van 29 – 7 sy negende agtereenvolgende toets gewen. Daar is versagtende omstandighede vir Wallis want die span het ŉ lang lys van beserings wat van sy mees ervare spelers insluit. Frankryk speel vanmiddag 17:00 teen Italië in Parys. Volgende Saterdag pak die Franse en Ierland mekaar in Parys en Wallis speel teen Skotland in Cardiff. Volgende Sondag speel Engeland teen Italië in Rome.